**Návrh**

**ZÁKON**

**z ..... 2019,**

**ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 49/2002 Z. z. o ochrane pamiatkového fondu v znení zákona č. 479/2005 Z. z., zákona č. 208/2009 Z. z., zákona č. 262/2011 Z. z., zákona č. 180/2013 Z. z., zákona č. 38/2014 Z. z., zákona č. 104/2014 Z. z., zákona č. 282/2015 Z. z., zákona č. 376/2015 Z. z., zákona č. 125/2016 Z. z., zákona č. 160/2018 Z. z., zákona č. 177/2018 Z.z. a nálezu Ústavného súdu Slovenskej republiky č. 34/2019 Z. z. sa mení a dopĺňa takto:

1. V § 4 ods.1 sa za písmeno d) vkladá nové písmeno e), ktoré znie:

„e) udeľuje povolenie na reštaurovanie štátnemu občanovi členského štátu, v ktorom vymedzí špecializáciu reštaurovania uvedenú v písomnej žiadosti a ustanoví ďalšie podmienky pre jej výkon po predchádzajúcom preukázaní odborných kvalifikačných predpokladov, ktorými sú vysokoškolské vzdelanie druhého stupňa v študijnom odbore reštaurovanie zakončené úspešným zložením štátnej záverečnej skúšky vo vzdelávacom zariadení so sídlom v členskom štáte a tri roky odbornej praxe, ktorou je vykonávanie reštaurátorských činností v reštaurátorskom odbore, vykonanej v ktoromkoľvek členskom štáte alebo úplné stredoškolské vzdelanie zamerania študijného odboru reštaurátorstvo a päť rokov odbornej praxe, ktorou je vykonávanie reštaurátorských činností v reštaurátorskom odbore, vykonanom v ktoromkoľvek členskom štáte. Na účely tohto zákona sa členským štátom rozumie členský štát Európskej únie, štát, ktorý je zmluvnou stranou Dohody o Európskom hospodárskom priestore, a Švajčiarska konfederácia. Vzor písomnej žiadosti a povinné prílohy k písomnej žiadosti ustanoví všeobecne záväzný právny predpis, ktorý vydá ministerstvo,“.

Doterajšie písmená e) až g) sa označujú ako písmená f) až h).

2.V § 9 ods. 4 sa vypúšťajú slová „po prerokovaní s Pamiatkovou radou“.

3. V  § 33 ods. 7 písmeno a) znie:

„a) právnická osoba podľa § 10 ods. 3, ktorej zamestnanci spĺňajú odbornú kvalifikáciu, ktorou sa rozumie dosiahnutá kvalifikácia a odborná prax pre reštaurovanie kultúrnych pamiatok alebo ich častí, ktorým je vysokoškolské vzdelanie druhého stupňa v študijnom odbore reštaurovanie a najmenej tri roky odbornej praxe. Odbornou praxou je vykonávanie reštaurátorských činností pod dohľadom reštaurátora zamestnaného u právnickej osoby uvedenej v § 10 ods. 3 alebo pod dohľadom člena Komory reštaurátorov,“.

4. § 33a sa vypúšťa.

5. Za § 45a sa vkladá § 45b, ktorý vrátane nadpisu znie:

„§ 45b

Prechodné ustanovenia k úpravám účinným dňom vyhlásenia

(1) Reštaurátorské práce začaté na základe zmlúv uzatvorených pamiatkovým úradom pred 11. februárom 2019 sa dokončia podľa predpisov účinných po nadobudnutí účinnosti tohto zákona.

(2) Práva a povinnosti zo zmlúv uvedených v odseku 1 prechádzajú z pamiatkového úradu na právnickú osobu podľa § 10 ods. 3 dňom po jej zriadení.“.

**Čl. II**

Tento zákon nadobúda účinnosť dňom vyhlásenia.